A Szilícium-völgy urai – ma indul a National Geographic új sorozata
A kétszeres Emmy-díjas Bradley Whitford a Szilícium-völgybe kalauzolja el a nézőket, hogy bemutassa a “zsenik Hollywoodjának” nem mindennapi fejlődéstörténetét.
A Szilícium-völgy az Egyesült Államok egyik legnagyobb technológiai központja, a kaliforniai régió többek között olyan dolgok feltalálásának és továbbfejlesztésének helyszíne, mint az integrált áramkör, a mikroprocesszor és maga a személyi számítógép. De, ahogyan a National Geographic a sorozatról szóló sajtóanyagában emlékeztet is rá, a Szilícium-völgyben működő cégek termékeivel és szolgáltatásaival nem csak keresni lehet egész vagyonokat, de bukni is. 

A tévécsatorna új sorozata az 1990-es évekbe repíti vissza a nézőket, amikor a völgy a világ legbefolyásosabb embereinek találkozóhelyévé és legismertebb márkáinak bölcsőjévé vált. A Szilícium-völgy urai című hatrészes sorozat ismerteti a korszak történelmének mérföldköveit, bemutatja három cég történetét, és rávilágít a vezetők közötti ellentétekre és együttműködésekre.

„A Szilícium-völgy mindig is különös hely – a zsenik Hollywoodja – volt és lesz. A 90-es évek dotcom-lufija hatalmas lehetőségeket teremtett, de óriási bukásokat is hozott, és nemcsak a fantasztikus tehetségek, hanem néhány bámulatos sarlatán előtt is megnyitotta a kapukat. A Szilícium-völgy urai a régió első úttörőinek meglepő, provokatív és inspiráló történetét meséli el” – mondja Matthew Carnahan, a széria alkotója. A játékfilmes elemeket dokumentumfilmes szegmensekkel, és szakértői megszólalásokkal ötvöző sorozatban többek között olyan ismert színészek is feltűnnek, mint a kétszeres Emmy-díjas Bradley Whitford, Steve Zahn és Lamorne Morris.

A Szilícium-völgy urai című sorozatot január 13-tól vasárnaponként 21 órakor, dupla epizódokkal vetíti a National Geographic.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
A Szilícium-völgy urai Szilícium-völgy